CELEX: 32013R0782
Language: da
Date: 2013-08-14 00:00:00
Title: Kommissionens forordning (EU) nr. 782/2013 af 14. august 2013 om ændring af bilag III til Europa-Parlamentets og Rådets forordning (EU) nr. 66/2010 om EU-miljømærket  EØS-relevant tekst

15.8.2013   
            
            
               DA
            
            
               Den Europæiske Unions Tidende
            
            
               L 219/26
            
         KOMMISSIONENS FORORDNING (EU) Nr. 782/2013
   af 14. august 2013
   om ændring af bilag III til Europa-Parlamentets og Rådets forordning (EU) nr. 66/2010 om EU-miljømærket
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 66/2010 af 25. november 2009 om EU-miljømærket (1), særlig artikel 15, og
   ud fra følgende betragtninger:
   
               (1)
            
            
               For at øge anvendelsen af EU-miljømærket og anspore dem, hvis produkter opfylder EU-miljømærkekriterierne, bør omkostningerne ved anvendelse af EU-miljømærket være så lave som muligt, men stadig tilstrækkelige til at dække omkostningerne til drift af EU-miljømærkeordningen.
            
         
               (2)
            
            
               Forordning (EF) Nr. 66/2010 foreskriver muligheden for at øge maksimumsgebyrerne, hvis det er nødvendigt og hensigtsmæssigt.
            
         
               (3)
            
            
               De ansvarlige organer har foretaget en intern evaluering for at vurdere, om det nuværende gebyrniveau er tilstrækkeligt til at dække alle de opgaver, de skal udføre for at sikre EU-miljømærkeordningens drift.
            
         
               (4)
            
            
               Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 16 i forordning (EF) nr. 66/2010 —
            
         VEDTAGET DENNE FORORDNING:
   Artikel 1
   Bilag III til forordning (EF) nr. 66/2010 erstattes af teksten i bilaget til nærværende forordning.
   Artikel 2
   Denne forordning træder i kraft på tyvendedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 14. august 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 27 af 30.1.2010, s. 1.
   
      BILAG
      
         
            »BILAG III
            1.   Ansøgningsgebyr
            
            Det ansvarlige organ, hvortil der indgives en ansøgning, opkræver et gebyr for behandlingen af ansøgningen. Dette gebyr kan ikke være lavere end 200 EUR og ikke højere end 2 000 EUR.
            Hvis det drejer sig om små og mellemstore virksomheder (1) og erhvervsdrivende fra udviklingslande, må gebyret for behandlingen af ansøgningen ikke overstige 600 EUR.
            For så vidt angår mikrovirksomheder (2) må gebyret for behandlingen af ansøgningen ikke overstige 350 EUR.
            Gebyret for behandling af ansøgningen nedsættes med 30 % for ansøgere, der er registrerede i fællesskabsordningen for miljøledelse og miljørevision (EMAS), eller med 15 % for ansøgere, der er certificerede i henhold til ISO-standard 14001. Nedsættelserne er ikke kumulative. Hvis betingelserne for begge ordninger er opfyldt, anvendes kun den højeste nedsættelse.
            Nedsættelse er betinget af, at ansøgeren udtrykkeligt forpligter sig til at sikre, at dens miljømærkede produkter fuldstændig opfylder EU-miljømærkekriterierne i hele kontraktens gyldighedsperiode, og at denne forpligtelse behørigt integreres i ansøgerens miljøpolitik og detaljerede miljømålsætninger.
            De ansvarlige organer kan opkræve et gebyr for ændring eller udvidelse af en licens. Gebyret herfor må ikke være højere end ansøgningsgebyret, og ovennævnte nedsættelser finder også anvendelse.
            Ansøgningsgebyret dækker ikke omkostningerne ved testning og verifikation foretaget af tredjeparter og eventuelle inspektioner på stedet, der kan kræves af en tredjepart eller et ansvarligt organ. Ansøgerne afholder selv omkostningerne ved sådan testning, verifikation og inspektion.
            2.   Årligt gebyr
            
            Det ansvarlige organ kan forlange, at hver ansøger, der har fået tildelt et EU-miljømærke, betaler et årligt gebyr. Dette kan være et fast gebyr eller en afgift baseret på den årlige salgsværdi i EU af det produkt, som har fået tildelt EU-miljømærket.
            Gebyret dækker en periode, der begynder den dato, EU-miljømærket tildeles ansøgeren.
            Hvis gebyret beregnes som en procentdel af den årlige salgsværdi, må det ikke være større end 0,15 % af denne værdi. Afgiften baseres på priser ab fabrik, når det produkt, som har fået tildelt EU-miljømærket, er en vare. Gebyret baseres på leveringsprisen, når det har relation til tjenesteydelser.
            Maksimumsbeløbet fastsættes til 25 000 EUR pr. produktgruppe pr. ansøger.
            I tilfælde af SMV’er, mikrovirksomheder eller ansøgere fra udviklingslande nedsættes det årlige gebyr med mindst 25 %.
            Det årlige gebyr omfatter ikke udgifter til testning, verifikation og eventuelle inspektioner på stedet, der måtte kræves. Ansøgerne dækker selv omkostningerne ved sådan testning, verifikation og inspektion.
            3.   Inspektionsgebyr
            
            Det ansvarlige organ kan opkræve et inspektionsgebyr.
         
      
      
         (1)  SMV’er som defineret i Kommissionens henstilling 2003/361/EF (EUT L 124 af 20.5.2003, s. 36).
      
         (2)  Mikrovirksomheder som defineret i Kommissionens henstilling 2003/361/EF.«